На основу члана 42. став 2. Закона о ваздушном саобраћају („Службени гласник РС”, бр. 73/10, 57/11, 93/12, 45/15, 66/15 - др. закон и 83/18) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/18 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ПРИВРЕМЕНО РЕЗЕРВИСАНИМ И ПРИВРЕМЕНО ИЗДВОЈЕНИМ ДЕЛОВИМА ВАЗДУШНОГ ПРОСТОРА

Предмет

Члан 1.

Овом уредбом прописују се привремено резервисани и привремено издвојени делови ваздушног простора.

Значење израза

Члан 2.

Поједини изрази који се користе у овој уредби имају следећа значења:

1. *AIRAC* (*Aeronautical Information Regulation and Control*) је систем за правовремено најављивање околности које захтевају значајне измене у оперативној пракси, заснован на заједничким, унапред одређеним датумима ступања на снагу;
2. војни ваздухопловје ваздухоплов који је уписан у Регистар војних ваздухоплова и који може да лети према правилима летења која важе за општи или оперативни ваздушни саобраћај;
3. заштитни слој за планирање летења (*Flightplan Buffer Zone – FBZ*) је део ваздушног простора око привремено резервисаног или издвојеног дела ваздушног простора у вертикалној и/или хоризонталној равни, успостављен за потребе подношења валидног *IFR* плана лета када је тај простор активан или је планирано да буде активан;
4. *ICAO* *(International Civil Aviation Organisation)* је Међународна организација цивилног ваздухопловства основана Конвенцијом о међународном цивилном ваздухопловству 1944. године (Чикашка конвенција);
5. оперативни ваздушни саобраћај (у даљем тексту: *OAT*) су летови државних ваздухоплова који се не обављају у складу са правилима и процедурама Међународне организације цивилног ваздухопловства, већ према правилима и процедурама које су прописали надлежни органи;
6. општи ваздушни саобраћај (у даљем тексту: *GAT*) су сви летови ваздухоплова, као и летови државних ваздухоплова, који се обављају у складу са правилима и процедурама Међународне организације цивилног ваздухопловства;
7. привремено издвојени деo ваздушног простора (*Temporary Segregated Area, TSA*) је део ваздушног простора који је издвојен на одређено време на захтев одређеног корисника ради његовог искључивог коришћења од стране тог корисника;
8. привремено резервисани део ваздушног простора (*Temporary Reserved Area, TRA*) је део ваздушног простора привремено резервисан за одређеног корисника, али може бити доступан и другим корисницима, по одобрењу јединице контроле летења.

Привремено резервисани и привремено издвојени делови ваздушног простора

Члан 3.

Привремено резервисани и привремено издвојени делови ваздушног простора дати су у Прилогу, који је одштампан уз ову уредбу и чини њен саставни део.

Раздвајање ваздухоплова од привремено резервисаних и привремено издвојених делова ваздушног простора

Члан 4.

Раздвајање ваздухоплова који лете у контролисаном ваздушном простору од привремено резервисаних и привремено издвојених делова ваздушног простора врши се на следећи начин:

1. хоризонтално раздвајање, до објављених граница заштитног слоја за планирање летења привремено резервисаног и привремено издвојеног дела ваздушног простора, при чему граница заштитног слоја не прелази, већ се поклапа са државном границом, административном границом или административном линијом, у складу са важећим међународним споразумима;
2. вертикално раздвајање, успостављањем растојања од 600 *m* (2.000 *ft*) изнад горње и испод доње границе зоне, при чему се раздвајање од зоне не примењује на ваздухоплове који лете у класи *G* ваздушног простора.

Раздвајање ваздухоплова

Члан 5.

Раздвајање ваздухоплова који лете по *GAT* правилима од ваздухоплова који лете по *OAT* правилима, односно међусобно раздвајање ваздухоплова који лете по *OAT* правилима, врши се у складу са следећим условима:

1. вертикално раздвајање успостављањем растојања од најмање 300 *m (*1.000 *ft*):
2. између *GAT* летова и *OAT* летова дозвучних ваздухоплова који лете на висини нижој од 8.700 *m* (ниво лета 285);
3. између *ОАТ* летова истих или различитих типова дoзвучних ваздухоплова који лете на висини нижој од 8.700 *m* (ниво лета 285);
4. вертикално раздвајање успостављањем растојања од најмање 600 *m* (2.000 *ft*):
5. између *GAT* летова и *OAT* летова надзвучних ваздухоплова;
6. између *GAT* летова и *OAT* летова дoзвучних ваздухоплова знад који лете на висини већој од 8.700 *m* (ниво лета 285);
7. између *OAT* летова дoзвучних и *OAT* летова надзвучних ваздухоплова;
8. између *ОАТ* летова истих или различитих типова дозвучних ваздухоплова који лете на висини већој од 8.700 *m* (ниво лета 285);
9. између *ОАТ* летова истих или различитих типова надзвучних ваздухоплова;
10. између *GAT* или *OAT* ваздухоплова и групних *ОАТ* летова ваздухоплова.
11. хоризонтално раздвајање:
12. успостављањем растојања од најмање 9,2 *km* (5 *NM*), ако се користи систем за надзор;
13. применом метода хоризонталног раздвајања из *ICAO* Документа 4444 (Управљање ваздушним саобраћајем *(PANS-ATM))*, ако се не користи систем за надзор.

Објављивање зона

Члан 6.

Привремено резервисани и привремено издвојени делови ваздушног простора објављују се у Интегрисаном ваздухопловном информативном пакету.

Престанак важења прописа

Члан 7.

Ступањем на снагу ове уредбе престаје да важи Уредба о привремено резервисаним и привремено издвојеним деловима ваздушног простора („Службени гласник РС”, број 57/17).

Ступање на снагу

Члан 8.

Ова уредба ступа на снагу осмог дана од дана објављивања у „Службеном гласнику Републике Србије”, а примењује се од 7. новембра 2019. године.

05 Број: 110-8397/2019

У Београду, 29. августа 2019. године

В Л А Д А

ПРЕДСЕДНИК

Ана Брнабић, с.р.